Па ўспамінах старажылаў, у першай палове XX ст. Стэфанаўская царква мела выгляд трохзрубнага храма ярусна-восевага тыпу. Да амаль квадратнага ў плане зруба асноўнага аб"ёма, пакрытага чатырохсхільным гонтавым дахам і завершаным светлавым барабанам з купалам, з захаду далучаўся прытвор. Над прытворам другім ярусам узвышалася шатровая, з невялікім купалком, званіца. З усходу храм меў прамавугольную ў плане апсіду з прыбудаванымі да яе сіметрычна па баках, на шырыню асноўнага аб"ёма, рызніцай і панамарняй. Абшытыя дошкамі фасады члянілі аконныя праёмы.